রোজা যত এগিয়ে আসছে, ততই অস্থির হয়ে উঠছে চিনি ও পেঁয়াজের বাজার। ‘বলা নেই, কওয়া নেই’, হঠাৎ করে ৪২ টাকা কেজি দরের চিনি খোলা বাজারে বিক্রি হচ্ছে ৫২ থেকে ৫৬ টাকায়। রাজধানীর কোনও কোনও মহল্লায় তা বিক্রি হচ্ছে ৫৮ থেকে ৬০ টাকায়। এ কারণে রাজধানীর পাড়া মহল্লার চায়ের দোকানগুলোয় প্রতিকাপ চায়ের দাম ৫ টাকা থেকে বাড়িয়ে ৬ টাকা করেছে বলে জানা গেছে। চিনির দাম বৃদ্ধির কারণ হিসেবে খুচরা ব্যবসায়ীরা জানিয়েছেন, সরবরাহ কম। এদিকে, সরবরাহে কম হওয়ার অজুহাতে বেড়েছে পেঁয়াজের দামও। রাজধানীর বাজারগুলোয় প্রকারভেদে প্রতিকেজি পেঁয়াজ বিক্রি হচ্ছে ৩৫ থেকে ৪০ টাকা দরে।